Angry Birds i El Olivo, pròximes estrenes de cinema en el Tívoli
2025-07-24

Després del desembarcament de l’última aventura del Capitán América en el Cinema Tívoli i després d’una setmana de descans a causa de la celebració de la Gatercon, les estrenes cinematogràfiques més capdavanteres arribaran a Burjassot, els pròxims dies 20 i 22 de maig, amb la projecció d’Angry Birds i El Olivo.

Solament una setmana després de la seua estrena oficial a Espanya, els pardals més famosos dels últims temps sobrevolaran el cel de Burjassot per a divertir, amb les seues aventures, als veïns i les veïnes de Burjassot, tant a grans com a xicotets. Es tracta dels “Angry Birds”, els enfadats pardals de la famosa sèrie de videojocs que, ara, salten de la xicoteta pantalla de mòbils i televisions a la gran pantalla dels cinemes. Angry Birds, recomanada per a tots els públics, es projectarà, en el Tívoli, el divendres 20 de maig, a les 19 h i també el diumenge 22 de maig, a les 17 h.

Aquesta esperada cinta d’animació dirigida per Fergal Reilly i Clay Kaytis i amb guió de Jon Vitti, ens trasllada a una illa poblada per aus felices que no volen. En aquest paradís, Red, un pardal amb problemes de mal geni i color roig, el veloç Chuck i el volàtil Bomb no acaben d’encaixar. Però, quan l’illa rep la visita d’uns misteriosos porcs verds, hauran de ser aquests insòlits marginats els qui descobrisquen què tramen els seus visitants.

Canviant radicalment de registre, el cinema Tívoli dóna la benvinguda a una de les últimes produccions espanyoles més esperades. L’última cinta de la directora Icíar Bollaín, i considerada també com la més reivindicativa, “El Olivo”, es projectarà en el cinema Tívoli el divendres 20 de maig, a les 22:30 h de la nit i el diumenge 22 de maig, a les 19:30 h de la vesprada.

No recomanada per a menors de 7 anys, la pel·lícula protagonitzada per Anna Castillo, Javier Gutiérrez i Pep Ambrós, conta la història d’Alma, una jove de 20 anys que treballa en una granja de pollastres a l’interior de Castelló. El seu iaio és la persona que més li importa en aquest món, però aquest va deixar de parlar, per a sorpresa de tots, fa anys. Alma s’obsessionarà amb la idea que l’única cosa que pot retornar-li la parla al seu iaio és recuperar l’olivera que va vendre la família, contra la seua voluntat, fa 12 anys.